इस प्रकार 19वीं शताब्दी का अन्त होते-होते जगदीश चन्द्र बोस की शोध रुचि विद्युत चुम्बकीय तरंगों से हट कर जीवन के भौतिक पहलूओं की ओर होने लगी, जिसे आज जीव भौतिकी कहते हैं। असल में जीव विज्ञान में उनकी रुचि बचपन से ही थी। इसी कारण बाद में उनका झुकाव जीव भौतिकी की ओर हुआ। अगले तीस सालों में जगदीश चन्द्र बोस ने पादपीय कोशिकाओं पर विद्युतीय संकेतों के प्रभाव का अध्ययन किया। उनके प्रयोग इस तथ्य की ओर इशारा कर रहे थे कि सम्भवत: सभी पादपीय कोशिकाओं मे उत्तेजित होने की क्षमता होती है। ठंडक, गर्मी, काटे जाने, स्पर्ष और विद्युतीय उद्दीपन के साथ-साथ बाहरी नमी के कारण भी पौधों में क्रिया स्थितिज उत्पन्न हो सकती हैं।